Diari Oficial de la Generalitat Valenciana


Sumari del DOGV 2919, del 30-01-1997 (1997/821673)

ACORD de 8 d'octubre de 1996, de la Comissió Territorial d'Urbanisme d'Alacant, que aprova definitivament la modificació puntual número 18 del pla general en l'àmbit del sector 5 (la Rabosa) de sòl urbanitzable programat, que corregeix parcialment la seua delimitació amb el sòl no urbanitzable.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2919

Data del DOGV
:   30-01-1997

Secció del DOGV
:   ALTRES DISPOSICIONS

Número del document
:   1997/821673


Data del document
:   08-10-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 8 d'octubre de 1996, de la Comissió Territorial d'Urbanisme d'Alacant, que aprova definitivament la modificació puntual número 18 del pla general en l'àmbit del sector 5 (la Rabosa) de sòl urbanitzable programat, que corregeix parcialment la seua delimitació amb el sòl no urbanitzable.  
La Comissió Territorial d'Urbanisme, en la sessió del 8 d'octubre de 1996, va adoptar l'acord següent:  
«Vist l'expedient de referència i basant-nos en els següents:  
Antecedents de fet  
Primer  
L'Ajuntament, en la sessió plenària d'11 d'abril de 1996, va acordar-ne l'aprovació provisional, després de complir els tràmits d'exposició pública, per mitjà dels anuncis apareguts en el Diari Oficial de la Generalitat Valenciana, el 25 de gener de 1996, i en un dels diaris de més difusió provincial el 8 de febrer de 1996. No s'hi van presentar al·legacions.  
Segon  
La documentació està integrada per memòria informativa i justificativa, plànols d'informació i plànols d'ordenació.  
Tercer  
La modificació que es tramita afecta la delimitació del sector abans esmentat en una fracció del límit amb el sòl no urbanitzable. Està motivada per acord de l'Ajuntament, per mitjà del qual es resol una denúncia particular, i s'insta els propietaris interessats perquè rectifiquen els límits del sector en la documentació del Pla General i en la del mateix Pla Parcial que el va desplegar, el qual va ser aprovat per la Comissió Territorial d'Urbanisme el 25 de juliol de 1990.  
Interessa exclusivament la rectificació formal dels límits del sector número 5 (la Rabosa) segons els determina el Pla General de resultes de la modificació puntual número 3 d'aquest, tal com va ser aprovada per la Comissió Territorial d'Urbanisme el 25 de juliol de 1990. No s'afecten ni l'ordenació estructural d'aquest ni les determinacions i paràmetres urbanístics, per la qual cosa no s'ha considerat necessari procedir a una homologació de caràcter sectorial.  
Consideracions tecnicojurídiques  
Primera  
La tramitació efectuada per l'Ajuntament es considera adequada, d'acord amb el que estableixen els articles 55.1 i el concordant 54.1 de la Llei Reguladora de l'Activitat Urbanística (LRAU), com a excepció a les normes genèriques de tramitació. D'altra banda resulta innecessària l'exigència d'obtenir una cèdula d'urbanització prèvia, ja que hi ha una ordenació detallada, aprovada mitjançant planejament parcial (art. 31.2 de la LRAU).  
Segona  
La documentació de l'expedient s'estima completa, a l'efecte de la modificació que es pretén, d'acord amb els articles 27, 28, 54 i 55 de la Llei Reguladora de l'Activitat Urbanística, sense perjudici de les observacions que segueixen.  
Tercera  
L'objecte de la modificació es concreta en una rectificació parcial del límit nord-est en una longitud aproximada de 170 metres, més pròxima al viari estructural d'accés a la zona. Té un caràcter accessori des del punt de vista dels criteris restrictius de sectorització que estableix l'article 20.2 de la Llei Reguladora de l'Activitat Urbanística. En aquest sentit la delimitació té l'aprovació de l'Ajuntament, el qual va exigir la modificació, i restableix el límit amb el sòl no urbanitzable i s'ajusta a talussos topogràfics, que voregen l'altiplà, coincidents amb els límits reals de les propietats rústiques originals.  
Quarta  
La modificació no afecta superfícies, zones verdes, viaris i altres elements de l'ordenació detallada, inicialment aprovada. Constitueix un simple reajustament, als efectes de consideració establits en els article 55.3, 4 i 5 de la Llei Reguladora de l'Activitat Urbanística.  
Quant a la possible transformació de sòl no urbanitzable en sòl urbanitzable, que es vincularia a l'exigència de l'expedient de l'estudi d'impacte ambiental, (articles 27.1.B in fine de la LRAU i el 2.2 de la Llei 4/1992, del Sòl no Urbanitzable, de 5 de juny, de la Generalitat Valenciana), es comprova que el límit objecte de modificació s'ha fet retrocedir, ja que s'ha ampliat el sòl no urbanitzable a costa dels terrenys del sector que es desclassifiquen, per comparació entre els plànols número 5 («Estat actual») i número 6 («Estat modificat»), a escala 1/2000, del projecte de modificació sotmés a tràmit; i amb més precisió encara en el plànol número 6 («Superposició»), a escala 1/500, del projecte de correcció d'errors del pla parcial-5, la Rabosa, annex a l'expedient principal. Amb aquestes circumstàncies no cal el requisit de declaració d'impacte ambiental.  
Finalment, no es considera pertinent l'homologació del sector en qüestió (disposició transitòria primera, apartat 2.A, de la LRAU), atés que el règim urbanístic original roman inalterat; i en tot cas, aquest expedient tindria el caràcter formal de simple homologació declarativa d'aquestes circumstàncies (epígraf I.4. primer, Instrucció de Planejament 1/1996).  
Cinquena  
La Comissió Territorial d'Urbanisme és l'òrgan competent per a l'adopció d'aquest acord, a l'empara dels articles 39 i 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i els articles 9 i 10 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Consell.  
Vistos els preceptes legals establits, la Llei de Règim Jurídic de les Administracions Públiques i del Procediment Administratiu Comú i la resta de normativa aplicable, la Comissió Territorial d'Urbanisme acorda:  
Primer  
Aprovar definitivament la modificació puntual número 18 del Pla General d'Ordenació Urbana de la Nucia.  
Segon  
Publicar íntegrament aquest acord d'aprovació en el Diari Oficial de la Generalitat Valenciana perquè entre en vigor immediatament, de conformitat amb el que disposen els apartats 2 i 4.b de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, atés que el document no té normes urbanístiques.  
Amb aquesta publicació no cal la notificació individualitzada.  
Contra aquest acord, que no exhaureix la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports, en el termini d'un mes, segons estableixen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú i el 23.1 del Reglament dels Òrgans Urbanístics de la Generalitat Valenciana.»  
Alacant, 8 d'octubre de 1996.- El president de la Comissió Territorial d'Urbanisme: Fernando Modrego Caballero.